
MÚLT - JELEN - JÖVŐ? Az andragógus képzés helyzete Magyarországon

Dolgozatomban arra keresem a választ, hogy milyen az andragógus képzés megítéltsége Magyarországon. A témához kapcsolódó szakirodalmak, tanulmányok, jogszabályok és rendeletek, valamint statisztikai adatok áttekintésével és értelmezésével történt a kutatás. A primer kutatás során a 2015-ben végző andragógus hallgatókat kérdeztem meg strukturált kérdőíves módszerrel és interjút készítettem öt végzős andragógia mesterszakos hallgatóval, azzal a céllal, hogy személyes példákkal egészítsem ki dolgozatomat.
Kutatásom során feldolgoztam a közművelődési szakemberképzés adatait kezdetektől egészen napjainkig, különös tekintettel az andragógus képzésre 2006-tól. Az adatok összegyűjtésével és elemzésével egy közel teljes képet nyújtok a szakemberképzés helyzetéről. Fókuszba állítottam az andragógus képzés fejlődési szakaszait, amelyet primer és szekunder kutatásaimmal egészítettem ki, adva így keretet dolgozatom fő kutatási céljának.
Témaválasztásomat indokolja, hogy mint andragógus (művelődésszervezés szakirányon) és leendő okleveles felnőttképzési szakember ismernem kell az általam választott szak történeti kialakulását, főbb fordulópontjait, statisztikai adatait és a témával kapcsolatos tanulmányokat. Célom volt megismerni, hogy milyen társadalmi és gazdasági előnyei vannak, ha hangsúlyt fektetünk az ezen a szakon tanuló egyének oktatására.
A kutatásaim alapján megállapítottam, hogy a szakmában dolgozóknak közösen kellene tenni azért, hogy ez a társadalom számára –kutatási eredményekkel, naprakész statisztikai adatokkal bizonyított– fontos szak ne tűnjön el. Egy ilyen nagy múltra visszatekintő, de mégis fiatal tudományterület magyarországi megerősödése záloga lehetne a tudásalapú társadalom létrejöttének, mivel olyan szakemberek kerülnének ki a munkaerőpiacra, akiknek céljuk a színvonalas oktatás és képzés szervezése. Ebben a folyamatban az andragógia képzés képes megfelelő hatást kifejteni és a hivatásra tudatosan készülő felnőttképzési szakembereket kibocsátani a munkaerőpiacra. Mindezzel biztosítva azt, hogy az egyetemen megszerzett tudás érték, amelyet minden embernek a saját elméje ékesítésén kívül kötelessége kell, hogy legyen a társadalom számára „áruba” bocsájtani.



